ভারত-নিউজিল্যান্ড পঞ্চম ওয়ানডে দেখতে যাঁরা মাঠে গিয়েছেন  বা টিভির পর্দায় চোখ রেখেছেন, তাঁদের নিশ্চয়ই নজর এড়ায়নি বিষয়টি।মহেন্দ্র সিংহ ধোনির জার্সির পিছনে এদিন লেখা দেবকি, বিরাট কোহলির জার্সির পিছনে লেখা সরোজ।  আবার অজিঙ্কে রাহানের জার্সির পিছনে লেখা রয়েছে সুজাতা। শুধু এঁরাই নন, এগারোজন ভারতীয় ক্রিকেটারের প্রত্যেকের জার্সির পিছনে অচেনা নাম লেখা। তবে কি ভুলবশত এমনটা ঘটল? অথচ এগারোজন ক্রিকেটারের কারোর জার্সি নম্বরই যে বদলায়নি! বিষয়টি তবে কী? 
আসল ব্যাপার হল ‘স্টার ইন্ডিয়া’র এটি  একটি অভিনব উদ্যোগ। পিতৃ পরিচয়ের মাধ্যমেই আমরা মনে রাখি বিখ্যাত মানুষদের। এটাই রীতি। এমনটাই হয়ে এসেছে এই পৃথিবীতে। অথচ মায়েরা  থেকে যান নেপথ্যে। প্রচারের আলো পান না তাঁরা। জন্মদাত্রীকে প্রকাশ্যে নিয়ে আসতেই গত মাস থেকে স্টার ইন্ডিয়ার নতুন প্রয়াস। নাম দেওয়া হয়েছে ‘নতুন ভাবনা।’ যেখানে দেখা যাচ্ছে ভারতীয় ক্রিকেটাররা মায়ের নাম লেখা জার্সি পরেই প্র্যাকটিস করছেন, কেউ আবার প্রেস কনফারেন্সে যাচ্ছেন। বিজ্ঞাপনে এক সাংবাদিক ধোনিকে এর কারণ জিজ্ঞেস করলে তিনি উত্তর দেন, ‘এত বছর যখন বাবার পরিচয় বহন করছিলাম, তখন তো এর কারণ জানতে চাননি।’ সর্বত্র ভাইরাল হয়ে যায় এই অ্যাড। এর জনপ্রিয়তা এতটাই ছড়ায়, যে অবশেষে আজ ভারতীয় ক্রিকেটাররা মা-এর নাম লেখা জার্সি পরেই খেলতে নেমেছেন। 
দেখুন ভিডিও—